b'\n_START_ARTICLE_\nMramor\n_START_SECTION_\nOsobine i rasprostranjenost\n_START_PARAGRAPH_\n\xc4\x8cisti mramor snje\xc5\xbenobijele je boje, primjese metalnih oksida daju mu \xc5\xbeutu, sme\xc4\x91u ili crvenkastu boju, grafit, ugljen i bitumen sivu ili crnu, a klorit zelenkastu boju._NEWLINE_Ako se po mramornim plo\xc4\x8dicama (prirodnim) prolije klorovodi\xc4\x8dna kiselina razvija se ugljikov(IV) oksid._NEWLINE_Mramor je metamorfna stijena, zrnate (granoblasti\xc4\x8dne) strukture i homogene teksture, koja sadr\xc5\xbei kalcit i/ili dolomit, a od primarnih ne\xc4\x8disto\xc4\x87a u sedimentu nastaju metamorfni minerali (fosferit, pirokseni, tinjci). \xc5\xa0kriljavi varijaritet mramora bogat filosilikatima naziva se cipolin._NEWLINE_Od mramora u antici na\xc4\x8dinjena su najljep\xc5\xa1a kiparska djela i najzna\xc4\x8dajnije gra\xc4\x91evine antike. Skulpture su nastale od \xc4\x8duvenog mramora s gr\xc4\x8dkog otoka Parosa i brda Pentelikona._NEWLINE_Najpoznatiji i cijenjen je mramor iz Carrare u Italiji od kojeg je izra\xc4\x91en i Michelangelov David._NEWLINE_Cipollino je povijesno utemeljeni naziv za dekorativne vrste mramora i drugih sli\xc4\x8dnih stijena._NEWLINE__NEWLINE_U Hrvatskoj mramora ima u okolici Sinja, dok se hvarskim i bra\xc4\x8dkim mramorom naziva vrlo kvalitetna vrsta sitnozrnatoga rudistnoga vapnenca koji se mnogo upotrebljava u gra\xc4\x91evinarstvu._NEWLINE_Bra\xc4\x8dki mramor (pu\xc4\x8di\xc5\xa1ki kamenolom) je cijenjen u cijelome svijetu te su mnoge gra\xc4\x91evine koristile upravo ovaj kamen (od Teodorikovog mauzoleja u Ravenni iz 5. st. do Bijele ku\xc4\x87e u Washingtonu). Kada govorimo o bra\xc4\x8dkom mramoru moramo imati na umu da se zapravo ne radi o mramoru. Drugo ime za bra\xc4\x8dki mramor je i "sivac".\n_START_SECTION_\nUpotreba\n_START_PARAGRAPH_\nMramor se mo\xc5\xbee lako rezati, obra\xc4\x91ivati i polirati zbog toga se odavna upotrebljava u kiparstvu i graditeljstvu._NEWLINE_U likovnoj umjetnosti je cijenjen zbog svoje mlije\xc4\x8dne boje, poluprozirnosti i toploti koja podsje\xc4\x87a na ljudski dodir._NEWLINE_Tinijska obrada mramora, upisana na UNESCO-v popis nematerijalne svjetske ba\xc5\xa1tine u Europi, je poseban izraz kulturnog identiteta ljudi s gr\xc4\x8dkog otoka Tinosa._NEWLINE_Umjetni mramor, koji se proizvodi od finoga bijeloga gipsa, pigmenata i ljepila, prema mehani\xc4\x8dkom tro\xc5\xa1enju i djelovanju kiselina otporniji je od prirodnoga.'